Novoizabrana nezavisna saborska zastupnica s liste HDZ-a Bruna Esih, koja je osvojila gotovo deset i pol tisuća preferencijalnih glasova, već 15 godina radi kao znanstvena novakinja u Institutu Ivo Pilar iako tu titulu osoba ne može imati dulje od šest godina. Iz Instituta su za tportal pokušali objasniti nelogičnosti u znanstvenoj karijeri ove diplomirane profesorice filozofije i kroatologije koja je svoju karijeru usmjerila na istraživanje poslijeratnih partizanskih i komunističkih zločina

S obzirom na to da titulu znanstvenog novaka osoba može imati maksimalno šest godina te u tom periodu mora doktorirati , tražili smo pojašnjenje Instituta Ivo Pilar jer Esih ima status novaka punih 15 godina te nije doktorirala. 'Znanstveni novak ima obvezu doktorirati u roku šest godina od dana stjecanja statusa znanstvenog novaka, ali u slučaju bolovanja, rodiljnog, roditeljskog ili neplaćenog dopusta status znanstvenog novaka miruje i ugovor o radu se produljuje za vrijeme provedeno u mirovanju', odgovorili su za tportal.



U tom bi obrazloženju mogao ležati odgovor na pitanje zašto je Esih već 15 godina znanstvena novakinja s obzirom da je majka troje djece, no kada smo zbrojili periode tijekom kojih je koristila rodiljni i neplaćeni dopust, ponovno se pojavila rupa. Naime, Esih je u Pilaru zaposlena u rujnu 2001. godine. Nakon tri godine uzela je rodiljni dopust za drugo dijete i to od veljače 2004. do svibnja 2005.